《金缕曲 不负斋白桃忽萎，赋吊之》
清代·邓瑜

不是寻常质。记当年、侬犹少小，此花初植。劫后重逢依旧好，露井传神愈洁。

看正好、联吟朝夕。不料连宵风雨恶，猛传将、花萎心惊绝。

痴蝶倦，乱莺歇。

芳魂倩影寻消息。怅闲阶、垂杨自舞，藓痕空碧。知尔洁身归幻境，仍入司花玉阙。

每独坐、无聊痴忆。毕竟如伊真命薄，卷帘栊、愁煞怜花客。

情与绪，向谁说。